Waray-Waray News: PGMA nandistribwer hin mga pinaskuhan ngadto han mga kablas nga residente ha Misamis Oriental
Barangay Gasi, Laguindingan, Misamis Oriental (15 December) -- Unsi ka-adlaw antis magpasko, hi Pangulo Gloria Macapagal-Arroyo in nagdara hin malipayon nga kapaskohan kakulop han kulop ngadto han kablas nga mga residente hini nga 5th class nga munisipyo han probinsya han Misamis Oriental.
An Pangulo, tikang ha Lumbria Airport ha Cagayan de Oro City in kumadto hini nga barangay kun diin gintapo hiya hin maabot 1,500 nga mga nanrarayhak hin kalipay nga mga residente, mabata man o malagas, nga nagkatitirok didto han kanan barangay basketball court para la kumita han Pangulo ngan kumarawat han mga sinupot-supot nga mga pagkaon nga iya gindara para ha ira.
An nagkatitirok nga grupo hin kalagsan ngan mga batan-on in nagpakakarawat hin mga sinupotsupot nga mga pagkaon nga nakunsister hin bugas, mga de lata, capi, asukar, ngan iba pa nga magrasa nga mga pagkaon.
"Malipayon nga Pasko ha iyo nga tanan," sering han Pangulo ha Binisaya nga linguahi.
Hi Floro Ramos, usa nga residente han lugar, in nagsering nga duro an iya kalipay pakakarawat han temprano nga pinaskohan tikang mismo han Pangulo. Sering niya nga igrereserba niya an mga pagkaon para han ira Pasko nga Noche Buena.
Kaurogan han mga residente hini nga lugar in mga mag-uroma kun diin an ira tinuig nga pangaon dida han Pasko in nakunsister hin mga pagkaon tikang han ira gin-umahan sugad han mais ngan iba pa nga mga duma. (PIA-8/maa) [top]
war_Latn war_Latn war_Latn war_Latn war_Latn war_Latn war_Latn